Valke en jeugliga swyg oor Malema-berigte | Maroela Media
Valke en jeugliga swyg oor Malema-berigte
Die Valke en die ANC-jeugliga wou Maandag nie 'n woord rep oor berigte dat die jeugleier, Julius Malema, moontlik in hegtenis geneem kan word op aanklagte wat verband hou met sy finansiële belange nie.
Die Valke se woordvoerder, McCintosh Polela, sê hy kan nie hieroor kommentaar lewer nie. Die ANC-jeugliga se woordvoerder, Floyd Shivambu, wou ook nie kommentaar lewer nie. Die Times het Maandag berig dat 'n ondersoek deur die Valke en die Suid-Afrikaanse Inkomstediens na Malema se finansiële belange amper afgehandel is. Die Sunday Times het die naweek berig dat die ondersoek prima facie bewyse opgelewer het van 'n oortreding. Malema se Ratanang familietrust en verskeie ingenieursmaatskappye maak glo deel uit van die ondersoek. Dié maatskappye het glo onregmatig tenders in Limpopo bekom.